ธอส.ตรึงดอกเบี้ยสินเชื่อบ้านถึงสิ้นปี ลดภาระผู้กู้ให้สามารถผ่อนชำระได้อย่างต่อเนื่อง
นายฉัตรชัย ศิริไล ผู้จัดการธนาคารอาคารสงเคราะห์ หรือ ธอส. เปิดเผยว่า จากแนวโน้มการฟื้นตัวของเศรษฐกิจไทย จะเห็นได้ว่าธุรกิจอสังหาริมทรัพย์ยังคงได้รับความสนใจ มีประชาชนขอสินเชื่อบ้านกับ ธอส. อย่างต่อเนื่อง โดยในไตรมาสแรก ปี 2565 คาดว่าจะมีผู้มาขอสินเชื่อกับ ธอส. รวมกว่า 62,000 ล้านบาท และตลอดทั้งปีคาดว่าจะมีสินเชื่อมูลค่ากว่า 240,000 ล้านบาท ทั้งนี้เพื่อสร้างความมั่นใจให้กับผู้มีรายได้น้อย ให้สามารถขอสินเชื่อและผ่อนชำระได้อย่างต่อเนื่อง ธอส. มีนโยบายในการตรึงอัตราดอกเบี้ยสินเชื่อบ้านไปจนถึงสิ้นปี 2565 เพื่อช่วยบรรเทาภาระของผู้กู้และกระตุ้นการฟื้นตัวของธุรกิจอสังหาริมทรัพย์ พร้อมยืนยันว่าธนาคารปล่อยสินเชื่อในอัตราดอกเบี้ยต่ำสุดในตลาดและจะตรึงอัตราดอกเบี้ยให้นานที่สุด